Lucas Rijneveld

**Lucas Rijneveld** (tidligere **Marieke Lucas Rijneveld**; født 20. april 1991 i Nieuwendijk, Nederland) er en nederlandsk forfatter. Rijneveld vant i 2020 Man Booker International Prize sammen med oversetteren Michele Hutchison for sin debutroman, som i norsk oversettelse har tittelen *[[Kveldens ubehag (roman)|Kveldens ubehag]]*. Rijneveld ble dermed den første nederlandske forfatteren til å vinne denne prisen, den første ikke-binære prisvinneren og den tredje nederlandske forfatteren som noensinne var blitt nominert.

## Liv

Rijneveld vokste opp i en protestantisk - nærmere bestemt reform-kristen - familie på en gård i Nord-Brabant i Nederland. Rijneveld har sagt at debutromanen hans, som i norsk oversettelse har tittelen *Kveldens ubehag*, er delvis inspirert av brorens død da forfatteren var tre. Det tok ham seks år å fullføre romanen.

Rijnevelds ønske om å bli forfatter skal ha begynt da han gikk på barneskolen,  etter at han hadde lest JK Rowlings *[[Harry Potter og de vises stein]]*, som han hadde lånt på biblioteket. I det kristne trossamfunnet som familien hans tilhørte ansees beskrivelser av magi som tabu, og derfor kopierte Rijneveld hele boken og lagret det på pc-en sin slik at han kunne lese den på nytt når han hadde levert boken tilbake til biblioteket. 

Rijneveld identifiserer seg som både mann og kvinne. Foreldrene ga ham jentenavnet Marieke, og på ungdomsskolen ble han mobbet fordi han så ut som og tedde seg som en gutt.

Som nittenåring føyde han guttenavnet Lucas til navnet sitt, og tidligere ga han ut tekstene sine under navnet Marieke Lucas. I begynnelsen av januar 2022 kunngjorde Rijneveld at han bruker *han/ham* som personlige pronomen på engelsk, etter å ha brukt de/dem som pronomen tidligere, og *zij/haar* (hun/henne) på nederlandsk.

Rijneveld har uttalt at Jan Wolkers, som også vokste opp i et reform-kristent miljø, er forbildet hans. Han ble interessert i poesi da han gikk til logoped; på logopedens venteværelse hang bilder med dikt påtrykket, og etter hvert som språktreningen bar frukter fikk Rijneveld lov av logopeden til å lese disse diktene høyt.

Rijneveld studerte nederlandsk med sikte på å bli lærer, men droppet ut for å fokusere på å skrive. Han ga ut diktsamlingen *Kalfsvlies* i 2015, og ble samme år kåret til den mest lovende nederlandske debutforfatteren. Han slo igjennom, nasjonalt og internasjonalt, med sin debutroman *Kveldens ubehag*, hvis engelske oversettelse fikk gode anmeldelser og vant den internasjonale Booker-prisen i 2020. I 2019 ga han ut en ny diktsamling, og i 2020 en roman, *Mijn lieve favoriete*, oversatt til norsk med tittelen *Min kjæreste skatt*.

I 2016 var Rijneveld medlem av redaksjonen til *de Revisor*, et nederlandsk litterært tidsskrift.

I 2021 ble Rijneveld valgt ut av den amerikanske poeten Amanda Gorman til å oversette diktsamlingen hennes til nederlandsk. Rijneveld sa først ja til oppdraget, men trakk seg senere etter at den nederlandske journalisten og kulturaktivisten Janice Deul kritiserte utgiveren for å ha bestilt en hvit oversetter for arbeidet til en svart poet. 

## Bibliografi

### Diktsamlinger

* 2015: *Kalfsvlies* (engelsk tittel: *Calf's caul*; utdrag fra denne samlingen ble oversatt til engelsk av Sarah Timmer Harvey og *shortlisted* i tidsskriftet ''Asymptote''s oversettelseskonkurranse "Close Approximations" i 2017). 
* 2019: *Fantoomerrie* (engelsk tittel: *Phantom Mare* )
* 2022: *Komijnsplitsers* (engelsk tittel: *Hairsplitters, quibblers* (direkte oversatt betyr den nederlandske tittelen *cumin splitters* )) 

### Romaner

* 2018: *De avond is ongemak* - norsk oversettelse med tittelen *Kveldens ubehag*
* 2020: *Mijn lieve gunsteling* - norsk oversettelse med tittelen *Min kjæreste skatt*
* 2023: *Het verdriet van Sigi F.* (betyr på norsk: Sigi F.s sorg)

### Essays

* 2022: *Het warmtefort* (betyr på norsk: Den varme festningen)

## Priser

* *Kalfsvlies*, tildelt C. Buddingh'-prisen for beste nederlandskspråklige poesidebut i 2015.
* *De avond is ongemak,* tildelt ANV Debutantenprijs i 2019, i klassen Beste debutroman på nederlandsk.
* Vinner, sammen med oversetter Michele Hutchison, av den internasjonale Booker-prisen 2020 for *Kveldens ubehag*.
* *Mijn lieve favoritt*, tildelt *Boon*-prisen i 2022 i kategorien skjønnlitteratur og sakprosa

## Referanser